“หุ้นเอเชีย” ผันผวน! ผิดหวัง รายได้ Q4  “แอปเปิล” ต่ำกว่าคาด กระทบขาดแคลนชิป
“หุ้นเอเชีย” ผันผวน! หลัง “แอปเปิล” เผยรายได้ไตรมาส 4/64 ต่ำกว่านักวิเคราะห์คาดการณ์ รับกระทบขาดแคลนชิป-การแพร่ระบาดโควิด-19 ที่ทำให้ห่วงโซ่อุปทานสะดุดลง
29 ต.ค. 2564

ผู้สื่อข่าวรายงานว่า ตลาดหุ้นเอเชียเปิดผันผวนในวันนี้ ขณะที่นักลงทุนจับตาหุ้นของบริษัทที่เป็นซัพพลายเออร์ของแอปเปิล อิงค์ หลังผลประกอบการของแอปเปิลในไตรมาส 4/2564 ออกมาต่ำกว่าที่นักวิเคราะห์คาดการณ์ไว้
โดยดัชนี SSE Composite ตลาดหุ้นจีนเปิดวันนี้ที่ 3,519.33 จุด เพิ่มขึ้น 0.91 จุด หรือ +0.03%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,819.16 จุด ลดลง 0.93 จุด หรือ -0.003% และดัชนี HSI ตลาดหุ้นฮ่องกงเปิดวันนี้ที่ 25,466.86 จุด ลดลง 88.87 จุด หรือ -0.35%
ด้านบริษัทแอปเปิล อิงค์เปิดเผยรายได้ที่ต่ำกว่าคาดในไตรมาส 4/2564 โดยนายทิม คุก ซีอีโอของแอปเปิลระบุว่าเป็นผลมาจากปัญหาการขาดแคลนชิป รวมทั้งผลกระทบจากการแพร่ระบาดของโรคโควิด-19 ที่ทำให้ห่วงโซ่อุปทานสะดุดลง
ทั้งนี้กำไรต่อหุ้นของแอปเปิลในไตรมาสดังกล่าวอยู่ที่ 1.24 ดอลลาร์ ซึ่งสอดคล้องกับตัวเลขคาดการณ์ของนักวิเคราะห์ ส่วนรายได้อยู่ที่ระดับ 8.336 หมื่นล้านดอลลาร์ ซึ่งแม้ว่าเพิ่มขึ้น 29% เมื่อเทียบกับช่วงเวลาเดียวกันของปีที่แล้ว แต่ตัวเลขดังกล่าวยังต่ำกว่าที่นักวิเคราะห์คาดการณ์ที่ระดับ 8.485 หมื่นล้านดอลลาร์
ส่วนรายได้จากยอดขาย iPhone อยู่ที่ 3.887 หมื่นล้านดอลลาร์ เพิ่มขึ้น 47% จากช่วงเวลาเดียวกันของปีที่แล้ว แต่ยังต่ำกว่าตัวเลขคาดการณ์ที่ระดับ 4.151 หมื่นล้านดอลลาร์ ขณะที่รายได้จากยอดขาย Mac อยู่ที่ 9.18 พันล้านดอลลาร์ เพิ่มขึ้น 1.6% แต่ยังน้อยกว่าตัวเลขคาดการณ์ที่ระดับ 9.23 พันล้านดอลลาร์ และรายได้จากยอดขาย iPad อยู่ที่ 8.25 พันล้านดอลลาร์ เพิ่มขึ้น 21.4% และสูงกว่าตัวเลขคาดการณ์ที่ระดับ 7.23 พันล้านดอลลาร์
โดยราคาหุ้นแอปเปิลร่วงลง 3.50% ในการซื้อขายนอกเวลาทำการที่ตลาดหุ้นนิวยอร์กช่วงเช้านี้ หลังจากบริษัทเปิดเผยรายได้และยอดขายที่ต่ำกว่าคาด
อย่างไรก็ดีข้อมูลเศรษฐกิจที่สำคัญในภูมิภาคซึ่งมีกำหนดเปิดเผยวันนี้ ประกอบด้วยดัชนีความเชื่อมั่นทางธุรกิจเดือนต.ค., การผลิตภาคอุตสาหกรรมเดือนก.ย. และยอดค้าปลีกเดือนก.ย.ของเกาหลีใต้, อัตราว่างงานเดือนก.ย., การผลิตภาคอุตสาหกรรมเดือนก.ย. และความเชื่อมั่นผู้บริโภคเดือนต.ค.ของญี่ปุ่น รวมถึงยอดค้าปลีกเดือนก.ย. ของออสเตรเลีย
 
 